અમદાવાદઃ શહેરના જુદા જુદા વિસ્તારમાં અપમૃત્યુના બે બનાવ બન્યા છે. જેમાં એકનું વીજ કરંટ લાગતાં જ્યારે એકનું અજાણ્યા વાહનની અડફેટે આવી જતાં મોત થતાં પોલીસે આ અંગે ગુના દાખલ કરી તપાસ હાથ ધરી છે. આ અંગેની વિગત એવી છે કે નરોડા રોડ પર ઓમનગર ક્રોસિંગ પાસે આવેલ વિજય મિલ કવાર્ટર્સમાં રહેતા ગોવિંદભાઇ સુખાભાઇ વાઘેલાનું પરિમલ ગાર્ડન પાસે આવેલ એક બિલ્ડિંગમાં વીજ કરંટ લાગતાં ઘટનાસ્થળે મોત થયું હતું. આ ઉપરાંત નારણપુરા વિસ્તારમાં શાસ્ત્રીનગર નજીક રહેતા કનુભાઇ સેંધાભાઇ લીંબાચિયા સાંજના પ-૦૦ વાગ્યાના સુમારે સૌરભ ચાર રસ્તા અમૂલ ડેરી નજીકથી સ્કૂટી પર પસાર થઇ રહ્યા હતા ત્યારે પાછળના ભાગેથી પૂરઝડપે આવી રહેલા કોઇ અજાણ્યા વાહનચાલકે સ્કૂટીને અડફેટે લઇ જોરદાર ટક્કર મારતાં કનુભાઇને ગંભીર ઇજાઅો પહોંચી હતી. કનુભાઇને તાત્કાલિક સારવાર માટે વીએસ હોસ્પિટલ ખસેડાયા હતા. જ્યાં તેમનું સારવાર દરમિયાન મોત થયું હતું. પોલીસે વાહનચાલકની સઘન શોધખોળ શરૂ કરી છે.